Anija mõisa laadal esitasid naised etenduse "Jonnakas Jänkuposs".     KELLY KRUUSMANN ja JULIKA VÄÄRE.    Julika Vääre ja Kelly Kruusmann on eluaegsed sõbrannad. Endi sõnul on neid alati liitnud sarnane maailmavaade, loov ellusuhtumine ja aktiivne eluviis.    "Otsustasime oma tulevikunägemuse paberile panna. Selgus, et ühiseid nimetajaid on meie lähema aja plaanides nii palju, et ettevõtte või MTÜ loomine  tundus möödapääsmatu," rääkisid nad.    Ühiselt loodi MTÜ Kunst Kohvris, esialgu hakatakse lastele etendusi andma ning muid tegevusi korraldama.    Nad jutustasid, et mõte tuli varasemate ürituste kaudu, kus on vabatahtlikena kaasa löödud ning pakutud meelelahutust suurtele ja väikestele.  Mitmed kordaläinud tegemised on saanud publiku sooja vastuvõtu.    "Idee teemaga edasi minna polnud päris meie. Pigem on tekkinud meie tegemiste vastu huvi väljastpoolt ja see tõukaski meid  MTÜ loomisele," lisas Kelly Kruusmann.